BANPU ติดดัชนีความยั่งยืน DJSI ยาว 9 ปีซ้อน
BANPU ติดอันดับดัชนีความยั่งยืน “DJSI” ต่อเนื่อง 9 ปีซ้อน สะท้อนดำเนินธุรกิจตามหลัก ESG ตอกย้ำความมุ่งมั่น การส่งมอบ “อนาคตพลังงานเพื่อความยั่งยืน”
BANPU ติดอันดับดัชนีความยั่งยืน “DJSI” ต่อเนื่อง 9 ปีซ้อน สะท้อนดำเนินธุรกิจตามหลัก ESG ตอกย้ำความมุ่งมั่น การส่งมอบ “อนาคตพลังงานเพื่อความยั่งยืน”
13 ธ.ค. 2565

นางสมฤดี ชัยมงคล ประธานเจ้าหน้าที่บริหาร บริษัท บ้านปู จำกัด (มหาชน) หรือ BANPU เปิดเผยว่า ได้รับคัดเลือกให้เป็นสมาชิกในกลุ่มดัชนีความยั่งยืนดาวโจนส์ หรือ Dow Jones Sustainability Indices 2022  (DJSI) ระดับโลกต่อเนื่องเป็นปีที่ 9 ในกลุ่มตลาดเกิดใหม่ (Emerging Market) กลุ่มอุตสาหกรรมพลังงานถ่านหินและพลังงานเพื่อการใช้งาน (Coal and Consumable Fuels) อีกทั้งได้รับคะแนนประเมินประสิทธิผลการดำเนินธุรกิจตามแนวทางการพัฒนาอย่างยั่งยืนสูงสุดใน 3 มิติ ทั้งสิ่งแวดล้อม สังคม และการกำกับดูแลกิจการ สะท้อนภาพการดำเนินธุรกิจตามหลัก ESG และตอกย้ำความมุ่งมั่นของบริษัทฯ ในการส่งมอบ “อนาคตพลังงานเพื่อความยั่งยืน (Smarter Energy for Sustainability)”
สำหรับในปีนี้นอกจากบริษัทฯ จะได้คะแนนรวมผลการดำเนินธุรกิจตามแนวทางการพัฒนาอย่างยั่งยืนเพิ่มขึ้นแล้ว ยังได้คะแนนด้านผลการดำเนินงานด้านสิ่งแวดล้อมเมื่อเทียบกับเป้าหมาย (Environmental Eco-efficiency) การพัฒนาทุนมนุษย์ (Human Capital Development)  แนวปฏิบัติการใช้แรงงาน (Labor Practices) อาชีวอนามัยและความปลอดภัย (Occupational Health &amp; Safety) และการรักษาความมั่นคงปลอดภัยของระบบเทคโนโลยีสารสนเทศ (Cyber Security) เพิ่มขึ้นอย่างมีนัยสำคัญ แสดงให้เห็นถึงความมุ่งมั่นในพันธสัญญาการดำเนินธุรกิจอย่างยั่งยืน คะแนนที่เพิ่มขึ้นในด้านผลดำเนินงานด้านสิ่งแวดล้อมเมื่อเทียบกับเป้าหมาย  เป็นผลจากการตั้งเป้าหมายที่ท้าทายในการลดอัตราการปล่อยก๊าซซัลเฟอร์ไดออกไซด์และปริมาณของเสียจากการดำเนินธุรกิจ
ส่วนด้านการพัฒนาทุนมนุษย์และแนวปฏิบัติการใช้แรงงาน เป็นผลจากการพัฒนาพนักงานเพื่อสร้างผลลัพธ์เชิงบวกต่อธุรกิจ และการประกาศนโยบายใหม่ของบริษัทฯ เรื่องการเลือกไม่ปฏิบัติและการล่วงละเมิด โดยสร้างบรรยากาศในการทำงานให้มีความเคารพซึ่งกันและกัน สามารถอยู่ร่วมกันบนพื้นฐานของความแตกต่าง ไม่มีการเลือกปฏิบัติ และไม่เกิดการล่วงละเมิดและการคุกคามในรูปแบบต่าง ๆ รวมถึงการเปิดเผยอัตราส่วนค่าตอบแทนของพนักงานชายต่อพนักงานหญิงแสดงให้เห็นถึงความเท่าเทียมกัน
ด้านอาชีวอนามัยและความปลอดภัย มีการดำเนินนโยบายที่ชัดเจนเพื่อปรับปรุงประสิทธิภาพด้านความปลอดภัย พร้อมระบบการจัดการที่เข้มงวด เพื่อดูแลพนักงานและผู้เกี่ยวข้องทุกคนที่ปฏิบัติงานให้บริษัทฯ ให้มีสภาพแวดล้อมในการปฏิบัติงานที่ถูกสุขอนามัยและมีความปลอดภัย โดยมีเป้าหมาย “3 Zeros”  คือ Zero Incidents ไม่มีอุบัติการณ์เกิดขึ้น  Zero Repeats ไม่เกิดอุบัติการณ์ซ้ำ  และ Zero Compromise ไม่ย่อหย่อนในมาตรฐานด้านความปลอดภัย
ขณะที่ด้าน Cyber Security บริษัทฯ ได้ประกาศแต่งตั้งผู้บริหารระดับสูงด้านความมั่นคงปลอดภัยของสารสนเทศในตำแหน่ง Global Information Security Officer อย่างเป็นทางการ อีกทั้งยังได้รับการรับรอง ISO 27001 Information Security Management ตอกย้ำประสิทธิภาพในการบริหารจัดการความมั่นคงปลอดภัยของสารสนเทศ
“ตลอดระยะเวลาเกือบ 40 ปี ในการดำเนินธุรกิจของบริษัทฯ จนสามารถเติบโตในระดับนานาชาติ ปณิธานที่ยึดมั่นตั้งแต่วันแรกคือ อุตสาหกรรมที่ดีจะต้องพัฒนาควบคู่ไปกับการพัฒนาสังคมและสิ่งแวดล้อม จึงรู้สึกภาคภูมิใจที่ได้รับคัดเลือกให้ติดอันดับดัชนีความยั่งยืนดาวโจนส์ DJSI อย่างต่อเนื่องเป็นปีที่ 9 ความสำเร็จนี้ สะท้อนความมุ่งมั่นในการดำเนินธุรกิจภายใต้กลยุทธ์ Greener &amp; Smarter โดยคำนึงถึงหลัก ESG ในทุกกระบวนการทำงานและในทุกภาคส่วนขององค์กร เพื่อสร้างการเติบโตทางธุรกิจอย่างต่อเนื่อง พร้อมกับการสร้างคุณค่าที่ยั่งยืนให้แก่ผู้มีส่วนได้เสียทุกกลุ่ม” นางสมฤดี กล่าว
ทั้งนี้ การดำเนินธุรกิจโดยยึดหลัก ESG ของบริษัทฯ มีความชัดเจนทั้งในแผนงานและเป้าหมายในแต่ละมิติ ดังนี้
ด้านสิ่งแวดล้อม (E) มุ่งเน้นการขยายพอร์ตธุรกิจพลังงานที่สะอาดขึ้นและเทคโนโลยีพลังงาน โดยวางเป้าหมายว่าภายในปี 68 EBITDA มากกว่าร้อยละ 50 จะมาจากธุรกิจพลังงานที่สะอาดขึ้นและเทคโนโลยีพลังงาน
ด้านสังคม (S) ดำเนินโครงการเพื่อสังคมต่าง ๆ ทั้งการพัฒนาชุมชนและสังคมเพื่อยกระดับชีวิตความเป็นอยู่ของชุมชนให้ดีขึ้น การส่งเสริมการศึกษา และการช่วยเหลือสังคมและชุมชนในภาวะวิกฤตและในยามเกิดภัยพิบัติต่าง ๆ
ด้านการกำกับดูแลกิจการ (G) การดำเนินงานของทีมบริหารจัดการในสภาวะวิกฤต (Incident Management Team: IMT) เพื่อให้การดำเนินธุรกิจเป็นไปได้อย่างต่อเนื่องและมีประสิทธิภาพแม้ว่าจะอยู่ภายใต้สภาวการณ์แบบใดก็ตาม รวมถึงการดำเนินงานของหน่วยงาน Digital &amp; Innovation เพื่อขับเคลื่อนองค์กรในการเปลี่ยนผ่านสู่ยุคดิจิทัล (Digital Transformation) ควบคู่ไปกับแนวคิด “Agile Working” ที่เน้นความคล่องตัวและประสิทธิภาพการทำงานในทุกหน่วยธุรกิจและทุกประเทศที่บริษัทฯ ดำเนินงานอยู่
อย่างไรก็ดี ดัชนีความยั่งยืนดาวโจนส์ หรือ DJSI เป็นดัชนีที่ใช้ประเมินประสิทธิผลการดำเนินธุรกิจตามแนวทางการพัฒนาอย่างยั่งยืนของบริษัทชั้นนำระดับโลก เพื่อให้มั่นใจว่าบริษัทมีการบริหารจัดการที่มีประสิทธิภาพในทุกมิติ ทั้งด้านเศรษฐกิจ สิ่งแวดล้อม สังคม และการกำกับดูแลกิจการ รวมทั้งเป็นดัชนีที่กองทุนต่าง ๆ จากทั่วโลกใช้เป็นเกณฑ์อ้างอิงในการพิจารณาการลงทุน เพื่อการสร้างผลตอบแทนที่ดีและยั่งยืนให้แก่นักลงทุน รวมถึงการสร้างคุณค่าระยะยาวให้แก่ผู้มีส่วนได้เสีย